Աստղային Արքայադուստրը և չար ուժերը

«Աստղային Արքայադուստրը և չար ուժերը» (անգլ.՝  Star vs. The Forces Of Evil), ամերիկյան անիմացիոն մուլտսերիալ ստեղծված Disney Television Animation ստուդիայի կողմից։ Մուլտֆիլմն առաջին անգամ ցուցադրվել է 2015 թվականի հունվարի 18-ին Դիսնեյ հեռուստաալիքով։ Առաջին եթերաշրջանի առաջին սերիայի ցուցադրությունից անմիջապես հետո շարքը երկարաձգվեց երկրորդ եթերաշրջանով։ 2016 թվականի մարտի 4-ին երկարաձգվեց երրորդ եթերաշրջանով, իսկ 2017 թվականի փետրվարի 28-ին չորրորդ եթերաշրջանով, որն էլ ավարտեց գլխավոր հերոսների պատմությունը։


== Սյուժե ==
Մուլտֆիլմը պատմում է երիտասարդ արքայադուստր՝ Աստղ Բաթերֆլայի մասին, ով ապրում է այլ իրականությունում։ 14 տարեկանում նա ժառանգում է իրենց ընտանեկան կախարդական փայտիկը և գրեթե ավերում է իր հայրենի քաղաքը կախարդության միջոցով։ Ծնողներն ուղարկում են նրան մեկ այլ հարթություն՝ Երկիր մոլորակ վերադաստիարակման։ Երկիր մոլորակի վրա Աստղի ծնողները (թագուհին և թագավորը) մեծ գումար են վճարում, աղջկան ամերիկյան ավագ դպրոց ընդունելու համար։ Հենց այստեղ էլ արքայադուստրը ծանոթանում է Մարկո Դիազի և նրա ընտանիքի հետ։ Բոլոր դասընկերներն ու ընկերները Մարկոյին հանգիստ տղա են համարում, սակայն Մարկոն պնդում է, որ դա չի համապատասխանում իրականությանը։ 
Սկզբում Մՙարկոն և Աստղը ընդհանուր լեզու չեն գտնում տանը առաջացած անկարգությունների պատճառով, բայց հետո Մարկոն հասկանում է, որ հենց այս աղջկա հետ են նրան սպասում տարբեր արկածներ։


== Գլխավոր հերոսներ ==
Աստղ Բաթերֆլայ (անգլ.՝  Star Butterfly), անիմացիոն շարքի գլխավոր հերոսուհին է։ Մյունի անունով հարթությունում ապրող պատանի արքայադուստրը, որպես պատիժ ուղարկվում է երկիր և ապրում այնտեղ Դիազների ընտանիքում։ Ժամանակի ընթացքում նա դառնում է ավելի հավաքված և լուրջ։ Բազմաթիվ արկածներից հետո արքայադուստրը հետ է վերադառնում Մյունի։ 3-րդ եթերաշրջանում տեղի ունեցած իրադարձություններից հետո Աստղը իմանում է, որ կախարդական փայտիկն իրականում պատկանում է ոչ թե իրեն, այլ կրիստալում բանտարկված թագուհի Էքլիպսային, որն անարդարացիորեն գահընկեց էր արվել։ 4-րդ եթերաշրջանում Աստղ Բաթերֆլայը սովորում է կառավարել կախարդանքն առանց կախարդական փայտիկի։
Մարկո Ուբալդո Դիազ (անգլ.՝  Marco Ubaldo Diaz), մուլտսերիալի երկրորդ գլխավոր հերոսը։ Մարկոն երկրում և այլ աշխարհներում հանդիսանում է արքայադուստր Աստղի լավագույն ընկերը (հետագայում նաև Արքայադստեր անձնական զինակիրը)։ Օգնում է Աստղին հարմարվել երկրի կյանքին և պաշտպանում նրան։ Նա զբաղվում է կարատեով (ունի կանաչ, իսկ ավելի ուշ՝ կարմիր գոտի), ինչն էլ նրան օգնում է պայքարել հրեշների դեմ։ Մյունի թագավորությունում հրեշների դեմ մարտում գլխավորում է մարտիկների փոքրիկ ջոկատ՝ «դժոխային յոթնյակը»։ 4-րդ եթերաշրջանի վերջին սերիայում դառնում է թագավորական կախարդական փայտիկի վերջին տիրակալը, սակայն մոգության ոչնչացումից հետո փայտիկն անհետանում է։


== Արտադրություն ==
Անիմացիոն շարքի գաղափարը ծնվել է դեռ 2008 թվականին։ Մուլտսերիալի առաջին տարբերակում սյուժեի գլխավոր հերոսները ոչ թե ընկերներ էին, այլ հակառակորդներ։ Հեղինակի խոսքով սերիալի ձևաչափը մշակվել է յոթ տարի շարունակ։ Մուլտֆիլմի արտաքին տեսքի վրա ազդել են նաև Սքոթ Պիլիգրիմի կոմիքսները։
Ստեղծողները նշում են նաև սերիալի տարբերակիչ առանձնահատկությունները։ Ի տարբերություն այս ժանրի այլ կերպարների հերոսուհին չի փրկում մարդկանց չարիքից և չի թաքցնում իր կախարդական ունակությունները։
Մուլտֆիլմի գաղտնազերծումն ու դիզայնը կատարվել են Լոս Անջելեսում։ Մուլտֆիլմի արտադրության նախապատրաստումից հետո առաջին եթերաշրջանն արտադրվել է Օտտավայում և Կանադայում՝ «Mercury Filmworks» ընկերությունում, որտեղ ստեղծվել է նաև Միկի Մաուսի անիմացիոն շարքը։ Երկրորդ և հետագա եթերաշրջաններն արտադրվել են Հարավային Կորեայում՝ «Rough Draft Studios» ընկերությունում։
Սաունդթրեքի հեղինակը և կատարողն է Բրեդ Բրիկը, ով նաև աշխատել է «Գրավիտի Ֆոլս» մուլտսերիալի սաունդթրեքի վրա։


== Ծանոթագրություններ ==